Kristian Kuusela

**Kristian Martti-Mikael Kuusela** (s. 19. helmikuuta 1983 Seinäjoki) on suomalainen uransa lopettanut jääkiekkoilija. Kuusela oli pelipaikaltaan oikea laitahyökkääjä ja hän laukoi oikealta.

Kuusela pelasi yli 20 vuotta kestäneen pelaajauransa aikana SM-liigassa Porin Ässien, Oulun Kärppien, Espoo Bluesin ja Tapparan joukkueissa yhteensä 1 107 runkosarjaottelua ja teki 738 tehopistettä, joilla hän sijoittuu liigan kaikkien aikojen pistepörssissä kolmanneksi Janne Ojasen ja Arto Javanaisen jälkeen. Kuusela sijoittuu myös SM-liigan kaikkien aikojen ottelutilastossa toiseksi edellään vain Jan Latvala. Kuusela on SM-liigan pudotuspelien kaikkien aikojen paras pistemies 121 tehopisteellään. Hän voitti urallaan viisi Suomen-mestaruutta; neljä Tapparassa (2016, 2017, 2022 ja 2023) ja yhden Kärpissä (2008). Kuusela saavutti myös viisi SM-hopeaa (Ässissä 2006, Kärpissä 2009 ja Tapparassa 2013, 2014 ja 2018) ja yhden pronssin (Tapparassa 2019). Kuusela voitti Tapparassa myös Mestarien liigan mestaruuden vuonna 2023. Hän toimi joukkueen kapteenina kausina 2018–2020. Lisäksi Kuusela pelasi Ruotsin Elitserienin Modossa kaudella 2006–2007, jolloin hän ratkaisi joukkueelleen Ruotsin-mestaruuden. Kuusela pelasi myös KHL-seura Amur Habarovskissa kaudella 2016–2017. Maajoukkuetasolla Kuusela voitti kultaa Suomen joukkueessa vuoden 2019 MM-kilpailuissa.

## Ura
### Seuraura

Kuuselan kasvattajaseura on seinäjokelainen S-Kiekko. Hän pelasi juniorina myös Jeppis Hockeyssa, josta Kuusela siirtyi kaudella C-juniori-ikäisenä Tapparaan kaudella 1997–1998. Hän voitti seurassa C-nuorten Suomenmestaruuden vuonna 1998 ja SM-pronssia vuonna 1999 sekä A-nuorten Suomenmestaruuden vuonna 2001. Kuusela oli Tapparan A-nuorten mestarijoukkueen runkosarjan paras pistemies tehopistein 16+30=46. Hän oli joukkueen paras pistemies myös kaudella 2001–2002 tehopistein 11+19=30. Kuusela pelasi kauden aikana myös ensimmäiset miesten pelinsä esiinnyttyään neljässä Mestis-ottelussa Forssan Palloseuran paidassa.

Kaudeksi 2002–2003 Kuusela siirtyi Porin Ässiin. Hän debytoi myös SM-liigassa, jossa tulokaskausi toi 31 runkosarjaottelussa kolme maalia. Kuusela teki liigadebyyttinsä 24. syyskuuta 2002 Helsingin IFK:ta vastaan. Liigauransa avausmaalin hän teki seuraavassa ottelussa 26. syyskuuta 2002 vieraissa Tampereen Ilvestä vastaan. Kuusela pelasi myös ison osan kaudesta kuitenkin vielä Ässien A-nuorissa. Hän murtautui kaudella 2003–2004 SM-liigaan ja teki 53 ottelussa tehot 4+6=10. Kaudella 2004–2005 pistemäärä kasvoi 19:ään. Kuusela teki huhtikuussa 2005 kahden vuoden mittaisen jatkosopimuksen Ässien kanssa.

Kaudella 2005–2006 Kuusela teki läpimurtonsa SM-liigassa ja teki runkosarjassa tehot 26+17=43. Hän oli runkosarjan maalipörssin toinen HIFK:n Tony Salmelaisen jälkeen sekä Ässien sisäisen pistepörssin toinen Marko Kivenmäen jälkeen. Hän otti paikkansa joukkueen ykkösketjusta Kivenmäen ja Aki Uusikartanon rinnalla. Keväällä 2006 Kuusela voitti SM-hopeaa. Kaudella 2006–2007 hän pelasi 44 ottelua tehopistein 16+20=36, mutta tammikuussa 2007 Kuusela siirtyi Elitserien-joukkue MODO Hockeyn riveihin. Hän oli siirrostaan huolimatta kauden päättyessä Ässien paras maalintekijä. Kuusela oli Elitserienin kevään 2007 pudotuspeleissä MODOn paras maalintekijä ja kolmanneksi paras pistemies tehopistein 8+5=13. Hän nousi joukkueen sankariksi ratkaistessaan MODO:lle Ruotsin-mestaruuden kuudennessa loppuottelussa Linköping HC:tä vastaan tekemällä ottelun 3–2-vierasvoittomaalin. MODO voitti Linköpingin otteluvoitoin 4–2.

Toukokuussa 2007 Kuusela palasi SM-liigaan ja teki kolmivuotisen sopimuksen Oulun Kärppien kanssa. NHL-seura Phoenix Coyotes teki hänelle sopimustarjouksen kesällä 2007, mutta Kuusela päätti jatkaa kehittymistään Kärpissä. Hän oli kaudella 2007–2008 tehopistein 18+27=45 Kärppien neljänneksi paras pistemies. 29. tammikuuta 2008 Kuusela teki ottelussa Porin Ässiä vastaan peräti tehot 4+1=5. Kuusela voitti kauden päätteeksi Suomenmestaruuden. Kaudella 2008–2009 hän oli 23 osumallaan Kärppien toiseksi paras maalintekijä Toni Koiviston kanssa sekä SM-liigan maalipörssin kuudes. Kuusela jakoi kevään 2009 pudotuspeleissä Kärppien sisäisen maalipörssin voiton Jonas Anderssonin ja Koiviston kanssa kuudella osumallaan. Hän voitti kauden päätteeksi SM-hopeaa. Kaudella 2009–2010 Kuusela oli tehopistein 16+16=32 joukkueen toiseksi paras pistemies ja maalitekijä.

Kuusela teki huhtikuussa 2010 1+1-vuotisen jatkosopimuksen Kärppien kanssa. Kauden 2010–2011 joukkueen varakapteenina toiminut Kuusela ei kuitenkaan käyttänyt sopimuksessaan ollutta optiota, vaan hän siirtyi kaudeksi 2011–2012 kaksivuotisella sopimuksella Espoo Bluesiin. Kuusela oli tehopistein 16+17=33 joukkueen toiseksi paras pistemies ja maalintekijä. Kaudella 2012–2013 hän nousi Bluesin varakapteeniksi ja oli tehopistein 10+30=40 joukkueen paras pistemies ja syöttäjä.

Kaudeksi 2013–2014 Kuusela palasi kolmivuotisella sopimuksella hänen junioriuraltaan tuttuun Tapparaan. Kuusela oli tehopistein 19+27=46 Tapparan paras pistemies, kuten myös kevään 2014 pudotuspeleissä tehopistein 4+9=13. Hän voitti kauden päätteeksi SM-hopeaa. Kaudella 2014–2015 Kuusela oli tehopistein 14+32=46 joukkueen paras syöttäjä ja toiseksi paras pistemies Olli Palolan jälkeen. Hän jakoi koko liigan pistepörssin yhdeksännen sijan JYPin Markus Hännikäisen ja Ässien Mika Niemen kanssa. Kuusela voitti myös Tapparan sisäisen tehotilaston lukemalla +19. Kevään 2015 pudotuspeleissä hän oli tehopistein 6+12=18 joukkueen paras syöttäjä ja jakoi sisäisen pistepörssin voiton Pekka Jormakan kanssa. Kuusela voitti kauden päätteeksi taas SM-hopeaa.

Kuusela nimettiin kaudeksi 2015–2016 Tapparan varakapteeniksi. Hän voitti koko SM-liigan pistepörssin tehopistein 20+39=59 ja palkittiin Veli-Pekka Ketola -palkinnolla. Kuusela oli myös Tapparan paras maalintekijä ja syöttäjä ja hän jakoi liigan maalipörssin neljännen sijan kolmen muun pelaajan kanssa. Kuusela palkittiin SM-liigan runkosarjan parhaana pelaajana Lasse Oksanen -palkinnolla ja liigan pelaajien valitsemana kauden parhaana pelaajana Kultaisella kypärällä. Kevään 2016 pudotuspeleissä hän oli Tapparan paras syöttäjä ja jakoi joukkueen sisäisen pistepörssin voiton Patrik Laineen kanssa tehopistein 5+10=15. Kuusela voitti myös Tapparan sisäisen tehotilaston lukemalla +5. Hän voitti kauden päätteeksi Suomenmestaruuden. Kuusela valittiin SM-liigan tähdistökentälliseen. 

Kaudeksi 2016–2017 Kuusela siirtyi vuoden mittaisella sopimuksella KHL-seura Amur Habarovskiin. Hän jäi viimeisimmissä otteluissaan joukkueen kokoonpanon ulkopuolelle, vaikka Kuusela oli Amurin neljänneksi paras pistemies tehopistein 7+14=21, kunnes hän palasi SM-liigan siirtotakarajan kynnyksellä helmikuussa 2017 loppukauden sopimuksella Tapparaan. Taustalla oli myös Amurin pudotuspelipaikan menettäminen. Kuuselan paluu lähti heikosti käyntiin ja hän teki kymmenessä runkosarjaottelussa vain kolme tehopistettä. Hän kuitenkin paransi otteitaan pudotuspelien edetessä ja voitti lopulta koko SM-liigan pudotuspelien tehotilaston lukemalla +10. Kuusela voitti kauden päätteeksi Suomenmestaruuden. Toukokuussa 2017 hän teki Tapparan kanssa kolmivuotisen jatkosopimuksen.

Kuusela nimettiin kaudeksi 2017–2018 Tapparan varakapteeniksi. Hän voitti joukkueen sisäisen piste- ja syöttöpörssin tehopistein 12+32=44. Pudotuspeleissä Kuusela jakoi seitsemällä syöttöpisteellään Tapparan sisäisen syöttöpörssin voiton Jukka Peltolan ja Jan-Mikael Järvisen kanssa. Mestarien liigassa hän oli joukkueen paras pistemies ja maalintekijä tehopistein 4+5=9. Kolmannessa välieräottelussa 7. huhtikuuta 2018 vieraissa Turun Palloseuraa vastaan Kuusela teki liigauransa 41. pudotuspelimaalin, jolla hän nousi SM-liigan historian kaikkien aikojen eniten pudotuspelimaaleja tehneeksi pelaajaksi Petri Variksen ohi.  Kuusela voitti kauden päätteeksi SM-hopeaa. Kaudeksi 2018–2019 hänet nimettiin Tapparan kapteeniksi. Kuusela voitti joukkueen sisäisen piste- ja syöttöpörssin tehopistein 19+35=54, joilla hän jakoi koko SM-liigan pistepörssin kolmannen sijan HPK:n Teemu Turusen kanssa. Pudotuspeleissä Kuusela oli neljällä osumallaan Tapparan paras maalintekijä Tomáš Záborskýn kanssa. Viidennessä välieräottelussa 13. huhtikuuta 2019 Hämeenlinnan Pallokerhoa vastaan hän teki 115. tehopisteensä SM-liigan pudotuspeleissä, joilla Kuusela nousi SM-liigan pudotuspelien kaikkien aikojen pistepörssin kärkeen sivuttuaan Kari Jalosen piste-ennätystä. Hänellä oli kuitenkin Jalosta enemmän maaleja. Kuusela kasvatti pistesaldoaan vielä yhdellä tehopisteellä seuraavassa ottelussa. Hän voitti kauden päätteeksi SM-pronssia. Kuusela palkittiin SM-liigan herrasmiespelaajana Raimo Kilpiö -palkinnolla. Kesäkuussa 2019 hänen sopimustaan Tapparan kanssa jatkettiin peräti kolmella vuodella kevääseen 2023 saakka.

Kaudella 2019–2020 Kuusela oli tehopistein 20+33=53 Tapparan paras pistemies ja hän jakoi joukkueen sisäisen syöttöpörssin voiton Anton Levtchin kanssa. Kuusela jakoi koko SM-liigan pistepörssin neljännen sijan Kärppien Jesse Puljujärven kanssa. Hän jakoi myös Tapparan sisäisen tehotilaston voiton Tyler Morleyn kanssa lukemalla +19. Kaudeksi 2020–2021 Kuusela nimettiin joukkueen varakapteeniksi, kun KHL:stä palannut Jukka Peltola palasi Tapparan kapteeniksi. Hän oli tehopistein 6+36=42 joukkueen paras syöttäjä ja toiseksi paras pistemies Anton Levtchin jälkeen. Kuuselan kausi päättyi kuitenkin loukkaantumiseen runkosarjan päätöskierroksella. Hän oli pudotuspeleissä Tapparan valmennuksen apuna vaihtopenkin takana.

Kuusela oli kaudella 2021–2022 Tapparan kolmanneksi paras pistemies tehopistein 15+28=43, joilla hän jakoi koko SM-liigan pistepörssin yhdeksännen sijan HIFK:n Eetu Koivistoisen sekä Lukon Vili Saarijärven ja Arttu Ilomäen kanssa. Kuusela voitti kauden päätteeksi neljännen Suomenmestaruutensa. Mestarien liigassa Kuusela oli Tapparan paras pistemies ja syöttäjä tehopistein 2+11=13. Hän eteni joukkueen kanssa myös CHL:n loppuotteluun, mutta mestaruuden vei lopulta kuitenkin ruotsalainen Rögle BK lukemin 2–1. Kaudella 2022–2023 Kuusela pelasi 53 runkosarjaottelua tehden neljä maalia ja 15 tehopistettä, mutta pudotuspeleissä hän mahtui kokoonpanoon vain yhdessä ottelussa. Kuusela voitti kauden päätteeksi viidennen Suomen-mestaruutensa. Hän voitti kauden aikana myös Mestarien liigan mestaruuden. SM-liigan mestaruuden ratkettua Kuusela kertoi lopettavansa pelaajauransa. Tappara on jäädyttänyt Kuuselan pelinumeron 71.

### Maajoukkueura

Kuusela edusti Suomea maailmanmestaruuskilpailuissa vuonna 2019, jolloin hän voitti maailmanmestaruuden. Kuuselasta tuli 36-vuotiaana kaikkiaan aikojen vanhin maailmanmestaruuskilpailuissa debytoinut suomalaispelaaja. Yhteensä hän pelasi 43 A-maaottelua tehopistein 4+7=11. Kuusela sai tililleen ensimmäisen A-maaottelunsa 31. elokuuta 2006 Česká Pojišťovna Cupin avausottelussa Liberecissä turnauksen isäntäjoukkue Tšekkiä vastaan. Hänet kuitenkin merkittiin Suomen ylimääräiseksi hyökkääjäksi, eikä Kuusela saanut peliaikaa. Ensimmäiset jääaikansa A-maajoukkueessa hän sai seuraavassa ottelussa 2. syyskuuta 2006 Venäjää vastaan, jolloin Kuusela sai myös syöttöpisteen Tomek Valtosen tekemään maaliin. Ensimmäisen A-maajoukkuemaalinsa hän teki taas seuraavassa ottelussa, turnauksen päätösottelussa 3. syyskuuta 2006 Ruotsia vastaan.

Kuusela pelasi myös World U-17 Hockey Challengessa vuonna 2000. Yhteensä hän on pelannut 22 poikien maaottelua.

## Pelityyli
Elite Prospects -sivuston Ulf Anderssonin mukaan Kuusela oli nopea laitahyökkääjä, joka osasi pelata monipuolisesti eri hyökkääjän rooleissa. Hän osasi myös luoda hyvin maalipaikkoja ja hänellä oli myös hyvä laukaus. Anderssonin mukaan Kuusela luisteli nopeasti ja energisesti hyvällä lähtönopeudella. Hänen pienehkö kokonsa kuitenkin rajoitti Kuuselan peliä kaksinkamppailuissa. Hän laukoi oikealta.

## Perhe
Kuuselalla on vaimo Salla, poika Maximilian (s. 2010) ja tytär Isabella (s. 2012).

## Tilastot

## Lähteet
*
*
*

### Viitteet